b'\n_START_ARTICLE_\nKonteinerinis kranas\n_START_PARAGRAPH_\nKonteinerinis kranas (angl. container crane; container handling gantry crane)\xc2\xa0\xe2\x80\x93 uosto kranas, specializuotas krauti j\xc5\xabrinius konteinerius. Paprastai naudojami j\xc5\xabriniuose konteineri\xc5\xb3 terminaluose, krauna konteinerius \xc4\xaf konteinerve\xc5\xbeius ir i\xc5\xa1 j\xc5\xb3. Pagal konstrukcij\xc4\x85 tai o\xc5\xbeini\xc5\xb3 kran\xc5\xb3 r\xc5\xab\xc5\xa1is._NEWLINE_Konteinerinio krano pagrindas yra dvi auk\xc5\xa1tos atramos, va\xc5\xbein\xc4\x97jan\xc4\x8dios b\xc4\x97giais i\xc5\xa1ilgai krantin\xc4\x97s, vir\xc5\xa1uje sujungtos skersine santvara ar sija. Ant skersin\xc4\x97s sijos yra ve\xc5\xbeim\xc4\x97lis su operatoriaus kabina ir keliamuoju mechanizmu su kilnojama platforma (\xe2\x80\x9esprederiu\xe2\x80\x9c, angl. speader). Keliamasis mechanizmas nuleid\xc5\xbeia spreder\xc4\xaf \xc5\xbeemyn iki konteinerio vir\xc5\xa1utin\xc4\x97s dalies, kur sprederis sugriebia konteinerio vir\xc5\xa1aus kampuose esan\xc4\x8dius griebimo ta\xc5\xa1kus. Toks kranas paprastai perkelia vien\xc4\x85 konteiner\xc4\xaf, nors naujausi\xc5\xb3 konstrukcij\xc5\xb3 konteineriniai kranai gali vienu metu perkelti nuo 2 iki 4 20 p\xc4\x97d\xc5\xb3 konteineri\xc5\xb3.\n_START_SECTION_\nVeikimas\n_START_PARAGRAPH_\nKran\xc4\x85 valdo operatorius, dirbantis kabinoje specialiame ve\xc5\xbeim\xc4\x97lyje. Ve\xc5\xbeim\xc4\x97lis va\xc5\xbein\xc4\x97ja b\xc4\x97giais, esan\xc4\x8diais vir\xc5\xa1 skersin\xc4\x97s santvaros ar jos \xc5\xa1one. I\xc5\xa1kraunant laiv\xc4\x85 ve\xc5\xbeim\xc4\x97l\xc4\xaf operatorius u\xc5\xbeva\xc5\xbeiuoja vir\xc5\xa1 laivo, ir po ve\xc5\xbeim\xc4\x97liu esantis krovimo mechanizmas sprederiu u\xc5\xbekabina laive esant\xc4\xaf konteiner\xc4\xaf ir pakelia j\xc4\xaf \xc4\xaf or\xc4\x85. Tada ve\xc5\xbeim\xc4\x97lis su operatoriaus kabina ir pakeltu konteineriu rieda skersiniu kol atsiduria vir\xc5\xa1 krantin\xc4\x97s. Tenai konteineris nuleid\xc5\xbeiamas \xc5\xbeemyn ant vilkiko konteinerve\xc5\xbeio, kuris gabena konteiner\xc4\xaf \xc4\xaf sand\xc4\x97l\xc4\xaf ar \xc4\xaf paskirties ta\xc5\xa1k\xc4\x85, va\xc5\xbeiuokl\xc4\x97s. Laiv\xc4\x85 pakraunant viskas veikia taip pat, tik konteineriai kraunami i\xc5\xa1 vilkik\xc5\xb3 \xc4\xaf laiv\xc4\x85._NEWLINE_Konteinerius ve\xc5\xbeioja specializuoti automobiliai\xc2\xa0\xe2\x80\x93 straddle carrier, sidelift, reach stacker tip\xc5\xb3.'